18. ΑΠΟΦΑΣΗ ΥΠΟΥΡΓΩΝ ΠΡΟΕΔΡΙΑΣ ΤΗΣ ΚΥΒΕΡΝΗΣΕΩΣ ΚΑΙ ΕΜΠΟΡΙΟΥ Αριθ. Ε4/7136/Φ. 42 της 25 Αυγ./5 Σεπτ. 1980 (ΦΕΚ Α΄ 203) Περί εξαγωγής Εφημερίδων και Περιοδικών. ΄Εχοντας υπόψη: 1.Τις διατάξεις του Νόμ. 936/79 «περί τροποποιήσεως και συμπληρώσεως των περί εξωτερικού εμπορίου διατάξεων». 2.Τις διατάξεις του Νόμ. 400/76 «περί Υπουργικού Συμβουλίου και Υπουργείων». 3.Τις διατάξεις του Π.Δ. 607/76 «περί Οργανισμού του Υπουργείου Εμπορίου». 4.Τις διατάξεις του Α.Ν. 28/28.5.35 «περί κυκλοφορίας εφημερίδων». 5.Το άρθρ. 16 του Ν.Δ. 4231/62 «περί μέτρων αφορώντων εις την ανάπτυξιν του εξαγωγικού εμπορίου». 6.Την απόφαση του Υπ. Εμπορίου αριθ. Ε4/10514/79 «περί εξαγωγής Εφημερίδων, Περιοδικών και Βιβλίων», αποφασίζουμε: Εγκρίνουμε, η Τράπεζα της Ελλάδος να χορηγεί άδειες εξαγωγής Ελληνικών Εφημερίδων και Περιοδικών και για περισσότερα από 5 αντίτυπα σε ιδιώτες, εφόσον είναι γραμμένοι στα μητρώα των οικείων Εμπορικών και Βιομηχανικών Επιμελητηρίων ως εξαγωγείς Εφημερίδων, Περιοδικών ή Βιβλίων. Η άδεια αυτή θα χορηγείται για χρονικό διάστημα ενός έτους, έπειτα από σύμφωνη γνώμη της Γενικής Γραμματείας Τύπου και Πληροφοριών του Υπουργείου Προεδρίας της Κυβερνήσεως και θα καλύπτεται από την κατατεθειμένη στο οικείο Εμπορικό και Βιομηχανικό Επιμελητήριο, κατά τις διατάξεις της Ε4/6611/78 αποφάσεως του Υπ. Εμπορίου, δήλωση προσωπικής εγγυήσεως του εξαγωγέα. Για τη λήψη της κατά τα ανωτέρω σύμφωνης γνώμης οι ενδιαφερόμενοι εξαγωγείς θα υποβάλλουν απ’ ευθείας στη Γενική Γραμματεία Τύπου και Πληροφοριών αίτηση που θα αναφέρει τις εφημερίδες και τα περιοδικά που επιθυμούν να εξαγάγουν και η οποία θα συνοδεύεται απαραιτήτως από σχετική εξουσιοδότηση του ιδιοκτήτη ότι, συμφωνεί για την εξαγωγή και για πόσα αντίτυπα από κάθε φύλλο ή τεύχος. Παράταση του χρόνου ισχύος της άδειας εξαγωγής θα δίδεται μόνον κατόπιν έγγραφης συναινέσεως της Γενικής Γραμματείας Τύπου και Πληροφοριών, η οποία διατηρεί το δικαίωμα να αίρει τη δοθείσα συγκατάθεσή της και καθόσον ισχύει ακόμη η άδεια εξαγωγής, εφόσον διαπιστώσει ανωμαλίες που μπορούν, κατά την κρίση της, να αποβούν σε βάρος του Ελληνικού τύπου και της πίστεως του εξαγωγικού μας εμπορίου. Βλ. παρ. ΙΙ της αποφ.Ε4. 10514/1979 (ανωτ. αριθ. 16). 